המרכז לבירה ביתית -  חומרים ציוד והדרכה להכנת בירה בבית

שלב מס' 1 – חיטוי 

החיטוי מתחלק ליום הבישול שבו נחטא: סיר הבישול,מיכל התסיסה ,הידרומטר, מדחום, נשם וכף הבישול. ביום הבקבוק נחטא : מיכל תסיסה שני, צינורית פלסטית, מקל מילוי ובקבוקים. אני ממליץ לדלל סטארסאן ולרסס אותו במרססת כמו של חומר ניקוי לחלונות. יש להקפיד על חיטוי מיכלי התסיסה בעזרת סמרטוט חלק ולא סקוצ'.  תמיסת חיטוי של סטארסאן מכינים לפי 1.5 מ"ל לליטר . השרה את הפריטים שיש לחטא במיכל התסיסה , לאחר 5 דקות של השריה ,רוקן את מי החיטוי והנח את הכלים כשהם הפוכים להתייבש באוויר לחמש דקות נוספות , אז הציוד מוכן לשימוש. את הברז מרכיבים כך : נוציא את האום והאטמים הלבנים , נכניס אטם לבן , נכניס את הברז לחור שבדלי ואז נלביש את האטם הלבן בפנים , ונסגור עם האום. להדק את האום אבל לא בכל הכוח. יש להסתכל לתוך הברז ולראות שהוא נקי ולרסס לתוכו תמיסת חיטוי. את ההברגות מומלץ לנקות עם מברשת שיניים. יש להוציא גם את אטם הגומי מהמכסה ולשטוף אותו. אפשר גם להשרות את הברז בתמיסת חיטוי אם מלוכלך.
שלב מס' 2 – בישול

הכנת בירה מקיט – השמרים לקיט מתחת למכסה. את הקיט אין צורך לבשל הוא כבר בושל בתהליך הייצור, הורד את התווית, השרה את הקיט(בלי לפתוח) במיכל עם מים רותחים במשך 10 דקות לריכוך הרכז. לאחר מכן הוצא אותה ופתח אותה עם פותחן קופסאות שימורים. הוסף 3.5 ליטר של מים חמים (80 מעלות) לדלי שהברז מורכב, הוסף את תוכן הקיט וק"ג אחד של סוכר לבן. ערבב נמרצות למשך דקה לקבלת תמיסה אחידה. הוסף 15 ליטר של מי ברז קרים לדלי וליטר קרח ,השלם ל20 ליטר תירוש,לא 23 . ערבב את התירוש ובדוק את הטמפרטורה. הטווח הרצוי הוא עד 20 מע"צ. קריאת צפיפות סגולית התחלתית נורמלית לקיט : 1040, קריאה סופית : 1010. קריאה זו נלקחת שהתירוש בטמפ' החדר.כאשר יש תוספת של לתת אבקתי לקיט, יש לבשל את האבקה בסיר , על הכיריים לפי הדגשים בפסקה בישול מלתת אבקתי. יש להוסיף את תמיסת הלתת האבקתי שבישלנו לדלי בשלב הוספת הנוזלים החמים. הכנת בירה מקיט אינה דורשת תוספת כשות כיוון שהיא מצויה בתוך הלתת שבפחית, בהכנה מקיט (פחית) יש להתייחס לפסקה בישול מקיט בלבד, עבור מכאן לשלב 4. (נדלג על שלב הקירור כיוון שקיררנו כבר עם מים קרים ונעבור לשלב התסיסה). 

בישול רכז וגרעינים – מומלץ להשתמש בסיר של 15-20 ליטר ולהכין הכל בסיר אחד , זה הכי פשוט. במתכונים שלנו יש מספר אפשרויות :
מתכונים עם קילו אחד של גרעינים (לפי 5 ליטר) כמו פייל אייל ורד אייל
מתכונים עם 1.5 קג של גרעינים (לפי 7.5 ליטר) כמו ניו אינגלנד
מתכונים עם 2.5 קג של גרעינים (לפי 10 ליטר) כמו לאגר סטייל אייל.
הוסף את כמות המים לפי המתכון שברשותך לסיר וחמם אותם ד לטמפ' של 62-28 מעלות. הכנס את הגרעינים הגרוסים למים כשהם בשק בד ולהקפיד שיכוסו במים. עדיף שהשק ירחף באוויר ולא יגע בקרקעית כי הוא עלול להישרף. קשור אותו לידית הסיר או לכף עץ גדולה. בשל במשך חצי שעה. ערבב לעיתים את הגרעינים בתוך השק ואת המים. לאחר 30 דקות הוצא את שק הבד. סחוט אותו מעל הסיר בעזרת כפפת גומי ותן למיץ שיוצא מהשק לטפטף בחזרה לסיר. טעם התירוש אמור להיות מתוק עדין. זרוק את הגרעינים לפח ושטוף את השק. במתכונים של ה1 קג גרעינים יש להוסיף 2 ליטר מים, במתכונים עם יותר מים אין צורך להוסיף עוד מים. הבא את התירוש לרתיחה. הוסף חצי מקופסת הרכז תוך כדי ערבוב (את שאר הרכז נוסיף בדקות האחרונות של הרתחת הכשות). המשך לערבב ולהרתיח, לאחר שהרכז התמוסס במים הרתוחים אפשר להתקדם לשלב הרתחת הכשות. הערה : במתכונים עם 2.5 קג גרעינים אפשר להאריך את משך הבישול לשעה.
הערות : אם ברשותך הערכה הקטנה שלנו , פיינט יש להוסיף 1/2 ק"ג של סוכר לבן לסיר הרכז בשלב זה.
אם ברשותך תוספת של אבקה, יש להוסיפה לסיר הרכז לאחר הוספת הרכז ולהתייחס לכתוב בפסקה הבאה.
בישול על בסיס לתת אבקתי – התהליך בבישול מאבקה זהה לתהליך הבישול מרכז, רק שהאבקתי מטפס יותר בסיר ודורש סיר גדול יותר לבישול. 15-20 ליטר כפי שמומלץ. לאחר סיום הבישול של הגרעינים , וודא שיש בסיר לפחות 8 ליטר של מים רתוחים והוסף את כל האבקה לסיר. להמשיך בהרתחה, גושי הלתת יתמוססו , התירוש מהאבקה יתחיל לטפס (לגלוש) ולהקציף, (לכן חשוב להשתמש בסיר גדול) עד שיסיים לטפס ופני הנוזל יתבהרו והקצף ישבר. אז ניתן לעבור לשלב הרתחת הכשות.  

הרתחת הכשות – מנת כשות סטנדרטית ל20 ליטר היא בין 30-60 גרם. בכל מתכוני הרכז משך הרתיחה הוא חצי שעה. ובמתכונים שהם רק מגרעינים משך הרתיחה הוא שעה. משך ההרתחה רשום בעמוד המתכון. את הכשות מכניסים לשק בד ומרתיחים בסיר הרכז ,בטמפ' של 100 מע"צ. יש לתת לאדי התירוש לברוח, מרתיחים את הכשות ללא מכסה, ועם זאת אם נראה בבישול מרכז וגרעינים , במיוחד בבירות חזקות אם נראה שהאידוי גדול כלומר נשאר מעט תירוש בסיר יש לסגור את המכסה בחלק מזמן ההרתחה ולהנמיך את האש. יש להיזהר מגלישה המתרחשת לאחר הוספת הכשות לסיר. לאחר הוספת הכשות לסיר מומלץ לא לערבב את התירוש. לאחר מספר דקות של הרתחה הכשות יפסיק לעלות ופני התירוש יתבהרו. הוסף בשלב זה את יתרת הרכז שנשאר בג'ריקן. אם רואים שהכשות עומד לגלוש מהסיר יש להנמיך את עוצמת האש למנוע גלישה באופן זמני ולשוב להרתיח. בסיום השלב יש לשפוך את הסיר דרך מסננת פסטה ולמנוע מהירוקת של הכשות לעבור למיכל התסיסה אם זרקנו את הכשות ללא שק בד. 
שלב מס' 3 – קירור

בסיום הבישול נצטרך לקרר את התירוש ולהעבירו למיכל התסיסה. המטרה היא להביא את הבירה לטווח טמפרטורה של 20-25 מעלות צלזיוס (עדיף בטווח העליון) כדי שנוכל להוסיף את השמרים. אנו נקרר את הבירה בקירור ישיר עם מי קרח. יש להכין 6 ליטר מי קרח. מומלץ על ידי מילוי מים והקפאתם יום לפני בקופסאות מזון . הוסף את הקרח לסיר הבישול , ערבב להמסת הקרח. שפוך את התירוש מסיר הבישול לדלי , עדיף מגבוה ולא בצורה עדינה כדי לחמצן את התירוש. הוסף קרח עד שהתירוש מגיע ל25-20 מעלות ואז השלם עם מי ברז קרים ל20 ליטר. ערבב את התירוש ,קח קריאת טמפרטורה וצפיפות. צפיפות התחלתית טיפוסית היא 1.05 גר' למ"ל הנקרא כ50 בהידרומטר. אם אין מקום בסיר , קרר את התירוש בדלי הלבן. הערה : 6 ליטר קרח מתייחס למתכון של 1 קג גרעינים , אם בישלנו מתכון עם 2.5 קג גרעינים יש להגדיל את כמות הקרח ל10 ליטר.
שלב מס' 4  – תסיסה

כעת צריכים להיות לנו 20 ליטר של תירוש במיכל התסיסה. הנח את המיכל במקום מוצל, בחדר פנימי בבית, ללא אור שמש ישיר. אם יש חדר ממוזג , עדיף. הטמפרטורה המומלצת לתסיסה היא עד 20 מעלות צלזיוס. הוסף את השמרים לתירוש, אל תערבב. הרכב את המכסה עם הקדח על המיכל, לחץ על המכסה בצידיו עד שישמע קליק. צריך ללחוץ או לדפוק ממש חזק על המכסה כדי שייסגר, הכנס את הנשם דרך אטם הגומי שבמכסה ומלא בו מים לפי הסימון.  בדוק שהמיכל אטום ע"י לחיצה עדינה על המכסה והתבוננות בעמודת המים בנשם. כעבור 3-8 שעות בדרך כלל צריך להיות בעבוע בנשם והתסיסה הסוערת תתחיל. אם אין בעבוע לאחר 8 שעות, הסתכל לראות אם המכסה נפוח או שטוח ואם יוצא ריח של בירה מהנשם. אם אין סימנים של תסיסה כלל, צור איתנו קשר. מומלץ לא לפתוח את המכסה. כל מהלך התסיסה של בירה לוקח שבועיים. התסיסה תהיה סוערת ביום-יומיים הראשונים ותירגע לאחר מכן (בעבוע בדקה-דקותיים).זה נורמלי. תן לבירה לשבת עד שיעברו עשרה ימים מיום הבישול או אז קח דגימה של צפיפות סגולית על ידי הכנסת ההידרומטר למשורה פתיחת הברז ומילוי המשורה. צפיפות סופית טיפוסית היא 1.01 גר' למ"ל. (10 בהידרומטר) אם הצפיפות תהיה גבוהה יותר , יש עוד שבוע לבירה לתסוס ולצפיפות לרדת. ואם הצפיפות גבוהה מ1.02 אפשר לשקול לעזור לבירה לסיים את התסיסה. בכל מקרה בסיום השבועיים של התסיסה , התסיסה תגיע לסופה. מומלץ להכניס את מיכל התסיסה למקרר למשך 24 שעות בסיום התסיסה לפני שלב הבקבוק. ורק אח"כ להעביר את הבירה לדלי השני. זה ישקע את החלבונים וינקה את הבירה. הקירור מאוד מומלץ אבל אינו בגדר חובה. כעיקרון אפשר להימנע מהדגימה של הבירה לאחר שבוע ופשוט מראש לתת לבירה לתסוס שבועיים בלי לקחת דגימות ואז להיערך לבקבוק ולקחת קריאה ביום הבקבוק. 
שלב מס' 5 – בקבוק

כעת שהתסיסה הסתיימה , זה הזמן לחטא את הבקבוקים , מיכל תסיסה שני ושאר הפריטים שיבואו במגע עם הבירה ולסיים את התהליך. ניתן למלא מיכל במי חיטוי להיעזר במקל המילוי המורכב על צינור גמיש למילוי הבקבוקים במי חיטוי. או לשים בקבוקים נקיים מכתמים וממשקעים במדיח , ללא חומר ניקוי. יש למלא אחר הוראות החיטוי עד לקבלת בקבוקים נקיים ומחוטאים. הוצא את המיכל מהמקרר , ככתוב בשלב 4, הנח אותו על שולחן ומיכל ריק מחוטא על הרצפה. חבר את הצינורית הפלסטית לברז והנח את הקצה בקרקעית המיכל שברצפה. פתח את הברז והעבר את הבירה למיכל הריק. גם אם לא מקררים את המיכל כדאי לנקות את הבירה ע"י העברה למיכל שני, הוסף את כל הסוכר ענבים שבשקית (120 גרם) למיכל, ערבב בצורה איטית את הבירה עם משוט הערבוב. יש לחתוך חתיכה של 5  ס"מ לערך של צינורית, לחבר למקל מילוי ולחבר מצד שני לברז. יש למלא כל בקבוק עד לסופו. ואז להוציא את מקל המילוי מהבקבוק. נפחו שווה לנפח האוויר שצריך להישאר בבקבוק. בליטר האחרון במיכל נצטרך להטות אותו כדי להזרים בירה לבקבוק. לאחר שסיימת להעביר את הבירה לבקבוקים ולפקוק אותם, יש להניחם באותו מקום שמיכל התסיסה היה, להמשך תהליך הגיזוז. שם הם אמורים להיות כשבועיים. לאחר שבוע, דגום בקבוק ראשון , קרר אותו היטב , מזוג את הבירה והתרשם מרמת הגז, במקרה של התפרצות של בירה מהבקבוק כנראה שהבירה מלוכלכת ולא בוצעה שפיה כמו שצריך. במקרר בטמפרטורה נמוכה המסיסות של גז הפחמן הדו-חמצני תעלה והתופעה של ההתפרצות תעלם. ניתן לחוש את רמת הגיזוז כעקצוץ בלשון. בסיום הגיזוז יש להעביר כמה שיותר בקבוקים למקרר. לאחר מספר ימים של יישון במקרר מרגישים הבדל משמעותי בטעם משום שהטעמים בבירה התאזנו.ברגע ששותים בקבוק יש להכניס בקבוק חדש במקומו. אם אין מספיק מקום במקרר לא נורא ניתן לשים את הבקבוקים בחוץ. אבל במקום מוצל וקריר. רצוי שהבקבוקים יעמדו במקרר אם נשכיב את הבקבוקים, המשקע ישקע לצד הבקבוק ואז שנמזוג את הבירה הוא יתפזר ויפגע ביופי ובטעם שלה. שמוזגים בירה ביתית ולא רוצים לפגוע בצלילות הבירה,ניתן להשאיר את 2 הס"מ האחרונים של המשקה בבקבוק,  (בייחוד אם מסננים ואז אין כמות גדולה של משקעי שמרים). זמן חיי המדף של בירה ביתית הוא חודשים רבים, כאשר הבירה מכושתת ואלכוהולית יותר היא תישמר לאורך זמן רב יותר. כך שאין צורך לגמור את הבירה מהר. יצרת את הבירה הראשונה שלך! לחיים.
